_:n87e0e1ef24094ab19d9f438d9f3dbc4cxb0
<http://schema.org/articleBody>
"Οργισμένοι γάλλοι αστυνομικοί πραγματοποιούν την τελευταία περίοδο ολονύχτιες διαδηλώσεις, κατά των δύσκολων συνθηκών εργασίας τους.  Στις κινητοποιήσεις τους, που δεν επιτρέπονται από το νόμο, ζητούν να αντιμετωπίζονται καλύτερα από τους πολίτες. Υποστηρίζουν ότι από τη μία οι Γάλλοι δεν είναι στο πλευρό τους και από την άλλη ότι καλούνται να τους προστατέψουν από τρομοκράτες με ενδεχόμενο κόστος τη ζωή τους.  Διαμαρτύρονται ακόμα και για την έλλειψη προσωπικού, που όπως λένε μαστίζει τη γαλλική αστυνομία, την έλλειψη εξοπλισμού καθώς και για τις υπερωρίες που συχνά καλούνται να δουλέψουν.  Ενώσεις αστυνομικών διαμαρτυρήθηκαν έντονα πριν από μία εβδομάδα γιατί συχνά καλούνται να πάνε σε επικίνδυνες ζώνες όπου δρουν συμμορίες, μετά τον τραυματισμό δύο αστυνομικών από επίθεση μολότοφ ενώ βρίσκονταν μέσα στο περιπολικό. Μιλάνε μάλιστα για «ζώνες no-go», που αποτελούν άβατα για τους αστυνομικούς, τονίζοντας ότι θέτουν σε κίνδυνο τη ζωή τους κάθε φορά που βρίσκονται σε αυτές. Τη διαμαρτυρία των αστυνομικών εκμεταλλεύονται και οι γαλλικές ακροδεξιές δυνάμεις που ποντάρουν στην επικράτηση του φόβου για την ασφάλεια των πολιτών, προκειμένου να κερδίσουν ψήφους στις επερχόμενες γαλλικές εκλογές το 2017.  Η κυβέρνηση του Φρανσουά Ολάντ έχει ξεκινήσει να αποκαθιστά τις θέσεις των αστυνομικών που είχαν καταργηθεί από τη διακυβέρνηση Σαρκοζί.  Έχει, ωστόσο, τοποθετήσει και πολλούς αστυνομικούς στη φρουρά «ευαίσθητων» σημείων όπως είναι τα σχολεία, οι συναγωγές και οι σταθμοί τρένων στον απόηχο των επιθέσεων των ισλαμιστών."
<https://gr.euronews.com/2016/10/19/at-boiling-point-fustrated-french-police-officers-stage-illegal-protests>